**ŠIPEK ali DIVJA ROŽA**

Je grm, visok od 1 do 3 metre, veje, ki se prevešajo so zelenkasto rdečkaste s trni. Cveti od 5. do 7. meseca. Cvetovi so rožnati, beli, lahko tudi rahlo rdeči. Plod je jajčaste oblike, včasih tudi okrogel, gladek, bleščeč, rdeče barve. V plodu so semena, obdana z drobnimi laski, ki povzročajo srbenje. Ob cvetenju nabiramo cvetove, plodove pa pozno jeseni. Rdeče, še trde plodove naberemo, jih prerežemo, očistimo semen in dlačic, na hitro speremo in sušimo pri nižji temperaturi (38 stopinj).

**Čaj proti prehladu**: dve žlički šipka, četrt litra vode, žlička medu, žlička limoninega soka. Šipek prelijemo s hladno vodo, zavremo, odstavimo, stoji 10 minut, odcedimo in mlačnemu dodamo limonin sok in med (Babičini nasveti za dom).

**Šipkova marmelada**: zmehčane šipkove jagode (po prvi slani) očistimo semen in dlačic in damo v posodo. Šipek posujemo s sladkorjem v razmerju 1:1. Dolijemo nekaj soka sladke pomaranče in kuhamo, da dobimo gosto maso. Še vroče damo v kozarce (Grilc).

Zbrala: Marija Čuček